**Ministru kabineta noteikumu projekta**

**„Grozījums Ministru kabineta 2014. gada 22. jūlija noteikumos Nr.421**

**„Medību noteikumi””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Medību likuma 3.panta ceturtā un piektā daļa, 5.panta otrā daļa, 8.pants, 10.panta otrā daļa, 13.panta otrā un trešā daļa, 17.panta otrās daļas 1. un 2.punkts, 18.pants, 22.panta pirmā daļa, 23.panta otrā un trešā daļa, 26.pants un 29.panta septītās daļas 2.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Medību likuma 3.panta ceturtā daļa paredz, ka medījamo dzīvnieku sugas, medību termiņus, kā arī gadījumus, kad iespējamas medības ārpus medību termiņiem, nosaka Ministru kabinets.Medību likuma 1.panta 6.1punktā dota medību resursu ilgtspējīga apsaimniekošanas definīcija, proti, medījamo dzīvnieku populācijas un apdzīvotās vides un ar to saistīto dabas resursu apsaimniekošana tādā veidā, lai saglabātu medību resursu bioloģisko daudzveidību un atjaunošanās spēju, nodrošinot medību resursus nākamajām paaudzēm, kā arī veicinātu medījamo dzīvnieku aizsardzību, ņemot vērā saimnieciskās, sociālās un vides intereses un neapdraudot dabas aizsardzības pasākumu īstenošanu medījamo dzīvnieku sugu izplatības teritorijā.Iepriekšminēto papildina Medību likuma 6.pants, kurā noteikts, ka Medību resursi izmantojami tā, lai nodrošinātu medījamo dzīvnieku sugu populāciju, genofonda un medījamo dzīvnieku apdzīvotās vides aizsardzību un saglabāšanu. Medījamo putnu sugu resursus izmanto tā, lai putnu medības neapdraudētu dabas aizsardzības pasākumu īstenošanu šo sugu izplatības teritorijā. Medību praksē ievēro medījamo dzīvnieku saprātīgas izmantošanas un ekoloģiski līdzsvarotas kontroles principus, medījamo dzīvnieku, tai skaitā migrējošo putnu, populācijas lielumu.Zemkopības ministrijā ir saņemta Vides aizsardzības un reģionālās attīstības ministrijas (turpmāk – VARAM) 2016.gada 19.janvāra vēstule Nr.18-1e/389 “Par divu Latvijā medījamo putnu sugu statusa maiņu un nepieciešamību veikt grozījumus Medību noteikumos”, kurā VARAM informē par to, ka ar Līguma par Āfrikas– Eirāzijas migrējošo ūdensputnu aizsardzību (turpmāk –*AEWA*) 6.dalībvalstu sanāksmes lēmumu ir mainīts vairāku Eiropas Savienībā medījamo putnu sugu populāciju statuss.Četras putnu sugas *Clangula hyemalis*, *Melanita fusca*, *Mergus serrator* un *Tringa totanus* *totanus* ir iekļautas *AEWA* Rīcības plāna A sadaļā, kas aizliedz šo sugu populāciju medības. Ievērojot šo aizliegumu, jāizdara grozījumi dalībvalstu un Eiropas Savienības normatīvajos aktos, svītrojot šīs sugas no Eiropas Parlamenta un Padomes 2009.gada 30.novembra Direktīvas 2009/147/EK par savvaļas putnu aizsardzību 2.pielikuma. Tā kā *AEWA* dalībvalstu sanāksmes lēmums stājas spēkā 90 dienu laikā pēc tā pieņemšanas, Eiropas Komisija *AEWA* Depozitārijam ir iesniegusi atrunu attiecībā par lēmuma īstenošanas laiku Eiropas Savienībā.Saskaņā ar Ministru kabineta 2014.gada 22.jūnija noteikumu Nr.421 “Medību noteikumi” 3.2.12. apakšpunktu kākaulis un tumšā pīle ir medījamās sugas. Ņemot vērā šo divu sugu statusa maiņu, jāizdara grozījums “Medību noteikumos”, svītrojot kākauli un tumšo pīli no medījamo sugu saraksta. |
| 3. | Projekta izstrādē iesaistītās institūcijas | Zemkopības ministrija un Vides aizsardzības un reģionālās attīstības ministrija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupa, kuras tiesiskais regulējums ietekmē vai varētu ietekmēt | Aptuveni 23 500 mednieku  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Projekts šo jomu neskar. |

***Anotācijas III, IV un V sadaļa – projekts šo jomu neskar.***

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Noteikumu projekts publicēts Zemkopības ministrijas tīmekļa vietnē.  |
| 2. | Sabiedrības līdzdalība projekta izstrādē  | Noteikumu projekts sabiedriskai apspriešanai tika publicēts Zemkopības ministrijas tīmekļa vietnē (no 04.02.2016. līdz 11.03.2016.).  |
| 3. | Sabiedrības līdzdalības rezultāti  | Pēc noteikumu projekta izsludināšanas Valsts sekretāru sanāksmē un publicēšanas Zemkopības ministrijas tīmekļa vietnē saņemts priekšlikums no biedrības “Latvijas Mednieku asociācija” par mērkaziņas *(Gallinago gallinago)*, kraukļu *(Corvus Corax)* un laukirbju *(Perdix Perdix)* atjaunošanu medījamo sugu sarakstā.Priekšlikumu apspriešanas gaitā kraukļu *(Corvus Corax)* un laukirbju *(Perdix Perdix)* atjaunošana medījamo sugu sarakstā tiek atlikta uz vēlāku laiku un netiek uzturēta. Nepastāv juridiska rakstura šķēršļi mērkaziņas medīšanai ES Putnu direktīvas (suga norādīta tās II A pielikumā) vai *AEWA* līguma kontekstā, un mērkaziņa tiek medīta lielākajā daļā Eiropas valstu, tostarp Latvijas kaimiņvalstīs Lietuvā un Igaunijā. Priekšlikuma apspriešanā tika piesaistīta arī Vides aizsardzības un reģionālās attīstības ministrija, Dabas aizsardzības pārvalde un LLU Bioloģijas institūts. Apspriešanas laikā tika formulēta konkrēta priekšlikuma redakcija: “3.2.16. mērkaziņas *(Gallinago gallinago)* – no 1.septembra līdz 30.novembrim, izmantojot putnu suņus saskaņā ar Starptautiskās kinoloģiskās federācijas noteikto medību suņu šķirņu iedalījumu.”Priekšlikumu atbalstīja biedrība “Latvijas mednieku savienība” un AS “Latvijas Valsts meži”, tomēr pret to iebilda biedrība “Latvijas Ornitoloģija biedrība”. Tā kā ilgstošu sarunu gaitā vienprātība netika panākta, priekšlikums iekļauts izziņas sadaļā “I. Jautājumi, par kuriem saskaņošanā vienošanās nav panākta”.Citu iebildumu, priekšlikumu par noteikumu projektu nav. |
| 4. | Cita informācija | Papildus noteikumu projekta publicēšanai par plānotajiem grozījumiem ir informētas medniekus pārstāvošās organizācijas – biedrības “Latvijas Mednieku savienība” un “Latvijas Mednieku asociācija”. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Zemkopības ministrija un Medību likuma 25.pantā minētās institūcijas, kas atbilstoši savai kompetencei uzrauga medības reglamentējošo normatīvo aktu ievērošanu |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nerada institucionālas izmaiņas attiecībā uz noteikumu projekta izpildē iesaistītajām valsts pārvaldes institūcijām.  |
| 3. | Cita informācija | Nav. |

Zemkopības ministrs J. Dūklavs

03.08.2016. 15:36

835

J.Bārs

67027554, Janis.Bars@zm.gov.lv